P6_TA(2004)0014

Σύμβαση CITES

Ψήφισμα του Ευρωπαϊκού Κοινοβουλίου σχετικά με τους στρατηγικούς στόχους της ΕΕ για την 13η συνάντηση της Διάσκεψης των Μερών της σύμβασης για το διεθνές εμπόριο των απειλούμενων με εξάλειψη αγρίων ειδών πανίδας και χλωρίδας (CΙΤΕS)

Το Ευρωπαϊκό Κοινοβούλιο,

- έχοντας υπόψη την 13η συνάντηση της Διάσκεψης των Μερών της σύμβασης για το διεθνές εμπόριο των απειλούμενων με εξάλειψη αγρίων ειδών πανίδας και χλωρίδας (CΙΤΕS) που θα πραγματοποιηθεί από 2 έως 14 Οκτωβρίου 2004 στην Μπανγκόνγκ, Ταϊλάνδη,

- έχοντας υπόψη το άρθρο 108, παράγραφος 5, του Κανονισμού του,

A. εκτιμώντας ότι η CΙΤΕS, με 166 μέλη, συμπεριλαμβανομένων των 25 κρατών μελών, αποτελεί την μεγαλύτερη υφιστάμενη παγκόσμια συμφωνία για την προστασία των άγριων ειδών πανίδας και χλωρίδας η οποία αποτρέπει την υπερβολική εκμετάλλευση από το διεθνές εμπόριο των άγριων ειδών πανίδας και χλωρίδας,

Β. εκτιμώντας ότι η κατανάλωση από τον άνθρωπο φυσικών πόρων, η καταστροφή των οικοτόπων, η κλιματική μεταβολή, η υπερβολική εκμετάλλευση των άγριων ειδών και το παράνομο εμπόριο άγριας πανίδας και χλωρίδας αποτελούν τις κύριες αιτίες της υποβάθμισης της βιολογικής ποικιλίας της γης,

Γ. εκτιμώντας ότι η συνειδητοποίηση του κοινού στις καταναλωτικές χώρες υπήρξε και παραμένει απαραίτητη για τον έλεγχο της λαθροθηρίας και του παράνομου διεθνούς εμπορίου απειλούμενων με εξαφάνιση ειδών της άγριας πανίδας και χλωρίδας,

Δ. εκτιμώντας ότι η CΙΤΕS έχει συμπληρωματικό ρόλο ως προς τον Οργανισμό Τροφίμων και Γεωργίας (FΑΟ) και άλλα αλιευτικά όργανα για την προστασία των θαλάσσιων ειδών ιχθύων που ενδεχομένως απειλούνται από το διεθνές εμπόριο,

Ε. έχοντας υπόψη ότι η Διεθνής Επιτροπή για τις Φάλαινες (IWC), η οποία έχει αναγνωρισθεί από την CΙΤΕS ως το αρμόδιο όργανο για τη ρύθμιση της προστασίας και της διαχείρισης των φαλαινών, έχει εκδώσει παγκόσμια απαγόρευση της φαλαινοθηρίας για εμπορικούς σκοπούς,

ΣΤ. εκτιμώντας ότι η σύμβαση για τη διάσωση των μεταναστευτικών ειδών της άγριας πανίδας (CMS) έχει συμπεριλάβει τον Μεγάλο Λευκό Καρχαρία στα Παραρτήματα Ι και ΙΙ της σύμβασης CMS, ότι η Αυστραλία έχει συμπεριλάβει τα είδη στο Παράρτημα ΙΙΙ της CΙΤΕS το 2001, με επιφυλάξεις από τη Νορβηγία και την Ιαπωνία, και ότι η Διεθνής Ένωση για τη Διατήρηση της Φύσης και των Φυσικών Πόρων (IUCN) έχει συμπεριλάβει τα είδη ως "ευάλωτα" στον Κόκκινο Κατάλογο της IUCN από το 1996,

Ζ. εκτιμώντας ότι τα Μέρη, αντίθετα με τη σύσταση του ψηφίσματος του Ευρωπαϊκού Κοινοβουλίου της 24ης Οκτωβρίου 2002, σχετικά με τη 12η σύνοδο της Διάσκεψης των μερών στη CITES [1], ενέκριναν, στη 12η Διάσκεψη των Μερών, πρόταση προκειμένου να επιτραπεί το εμπόριο ελεφαντόδοντος από τη Μποτσουάνα, τη Ναμίμπια και τη Νότια Αφρική· ότι ωστόσο οι όροι που τέθηκαν στην απόφαση αυτή δεν είχαν εκπληρωθεί εντός της προθεσμιάς που τέθηκε από τη 12η σύνοδο της Διάσκεψης των Μερών,

1. καλεί την Επιτροπή και τα κράτη μέλη να κάνουν χρήση της αρχής της προφύλαξης ως της βασικής αρχής για όλες τις αποφάσεις τους σχετικά με έγγραφα εργασίας και προτάσεις για τη σύνταξη καταλόγων·

2. καλεί την Επιτροπή και τα κράτη μέλη να μεριμνήσουν ώστε οποιεσδήποτε αποφάσεις που αποσκοπούν στην ενισχυμένη συνεργασία μεταξύ της CΙΤΕS και άλλων συμβάσεων που έχουν σχέση με τη βιολογική ποικιλία να μην υποσκάπτουν τη φύση της CΙΤΕS ως παγκόσμιας συμφωνίας διάσωσης των ειδών και τα αυστηρά προστατευτικά μέτρα της CΙΤΕS·

3. είναι απόλυτα αντίθετο στη χρήση μυστικών ψηφοφοριών και εκφράζει την απογοήτευσή του για το γεγονός ότι η μόνιμη επιτροπή της CΙΤΕS δεν έχει υποβάλει προτάσεις που να αποκλείουν τη δυνατότητα χρήσης μυστικής ψηφοφορίας στη διαδικασία λήψης αποφάσεων της Σύμβασης·

4. χαιρετίζει τις προτάσεις της Κένυας για την καθιέρωση εικοσαετούς απαγόρευσης στο εμπόριο ελεφαντόδοντος, που υποστηρίχθηκαν μεταξύ άλλων από 12 κεντροαφρικανικά και δυτικοαφρικανικά κράτη στην περιοχή των οποίων υπάρχουν ελέφαντες, οι οποίες θα επιτρέψουν στη διεθνή κοινότητα να μετατοπίσει το επίκεντρο της συζήτησης από το εμπόριο ελεφαντόδοντος στους πραγματικούς κινδύνους για τους ελέφαντες, τους οικοτόπους τους και τα μέσα συντήρησης των ανθρώπων· καλεί κατεπειγόντως την Επιτροπή και τα κράτη μέλη να υποστηρίξουν τις προτάσεις αυτές·

5. χαιρετίζει την πρόταση της Αυστραλίας να συμπεριληφθεί ο Μεγάλος Λευκός Καρχαρίας στο Παράρτημα ΙΙ της CΙΤΕS με μηδενικές ποσοστώσεις· πιστεύει ότι η αρχή της προφύλαξης απαιτεί την έγκριση μηδενικής ποσόστωσης έως ότου υπάρξουν επαρκή δεδομένα για το καθεστώς προστασίας ώστε να υποστηριχθούν οι ποσοστώσεις·

6. σύμφωνα με την πρόταση της Επιτροπής σχετικά με εντολή για την 13η συνάντηση της Διάσκεψης των Μερών, υποστηρίζει:

- τις συστάσεις για τα θηράματα καθώς και για την προστασία και το εμπόριο των ανθρωποειδών πιθήκων·

- τη συμπερίληψη της Κυρτοκέφαλης Χειλούς (ψάρι του Ναπολέοντα) στο Παράρτημα ΙΙ της CΙΤΕS·

- τη συμπερίληψη του Μεσογειακού Δακτυλίου στο Παράρτημα ΙΙ της CΙΤΕS·

- την πρόταση για την προστασία της Αντιλόπης της Στέπας·

- τη συμπερίληψη των Ασιατικών Εμυδίδων στο Παράρτημα ΙΙ της CΙΤΕS·

- τη μεταφορά του Ramin (τροπικού σκληρού ξύλου) από το Παράρτημα ΙΙΙ στο Παράρτημα ΙΙ της CΙΤΕS·

7. επιπλέον παρακινεί την Επιτροπή και τα κράτη μέλη να υποστηρίξουν:

- τη μεταφορά του Αφρικανικού Λέοντα από το Παράρτημα ΙΙ στο Παράρτημα Ι της CΙΤΕS·

- τη μεταφορά του Δελφινιού Irrawaddy από το Παράρτημα ΙΙ στο Παράρτημα Ι της CΙΤΕS·

- τη σύνταξη καταλόγου για τα ενδημικά είδη ερπετών από τη Μαδαγασκάρη και την Κένυα·

8. παρακινεί την Επιτροπή και τα κράτη μέλη να απορρίψουν:

- την πρόταση όσον αφορά τη διεθνή επιτροπή για τις φάλαινες ως ακατάλληλη για απόφαση της CΙΤΕS·

- το προτεινόμενο Μνημόνιο Συνεννόησης μεταξύ της CΙΤΕS και του FΑΟ·

- την τροποποίηση των εξαγωγικών ποσοστώσεων του Μαύρου Ρινόκερου και της Λεοπάρδαλης για τη Ναμίμπια και τη Νότια Αφρική η οποία θα επιτρέψει το εμπόριο ζώντων ζώων και το κυνήγι τροπαίων·

- την τροποποίηση των καταλόγων με τους πληθυσμούς ελεφάντων της Ναμίμπιας και της Νότιας Αφρικής στο Παράρτημα ΙΙ της CΙΤΕS προκειμένου να επιτραπεί το εμπόριο ελεφαντόδοντος, δέρματος και προϊόντων με βάση το τρίχωμα των ζώων·

- τη μεταφορά των τριών πληθυσμών της Ρυγχοφάλαινας από το Παράρτημα Ι στο Παράρτημα ΙΙ της CΙΤΕS·

- τη μεταφορά του πληθυσμού Λευκού Ρινόκερου της Σουαζιλάνδης από το Παράρτημα Ι στο Παράρτημα ΙΙ της CΙΤΕS ώστε να επιτραπεί το εμπόριο των ζώντων ζώων και το κυνήγι τροπαίων·

9. καλεί την Επιτροπή και τα κράτη μέλη να ενισχύσουν τη διεθνή συνεργασία όσον αφορά την εφαρμογή της CΙΤΕS παρέχοντας συμπληρωματικά κίνητρα και οικονομική στήριξη, ιδιαίτερα για την κατάρτιση και την τεχνική συνδρομή στον εξακρίβωση των ειδών και την εφαρμογή των μέτρων·

10. υπενθυμίζει ότι η Ευρωπαϊκή Ένωση είναι μια από τις μεγαλύτερες αγορές για το παράνομο εμπόριο αγρίων ζώων και ότι η εφαρμογή της CΙΤΕS διαφέρει μεταξύ κρατών μελών· καλεί την Επιτροπή και τα κράτη μέλη να ενισχύσουν το συντονισμό των προσπαθειών που καταβάλλουν για την εφαρμογή της κοινοτικής νομοθεσίας στον τομέα του εμπορίου άγριας πανίδας και χλωρίδας·

11. παρακινεί τα μέλη της CΙΤΕS που δεν το έχουν πράξει ακόμη να επικυρώσουν την Τροπολογία Gaborone, η οποία θα επιτρέψει στην Ευρωπαϊκή Κοινότητα να καταστεί συμβαλλόμενο μέρος της CΙΤΕS·

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τα Μέρη της CΙΤΕS και τη γραμματεία της CΙΤΕS.

[1] ΕΕ C 300 Ε της 11.12.2003, σ. 621.

--------------------------------------------------